Nytt landbrukskapittel;
Jeg stiller meg bak forslag til nytt landbrukskapittel fra Karl Henrik Laache og trekker mitt eget da dette framstår som mer gjennomarbeidet og tydeligere angir retning for landbruket framover;

Bærekraft og nyskaping i matproduksjonen
Det norske landbruket skal utvikles til et landbruk verdensledende innen klima, miljø og dyrevelferd. Vi vil bidra til at landbruket kutter 5 mill. CO2-ekvivalenter innen 2030 i tråd med landbrukets inngåtte klimaavtale.
Dersom klimautslippene skal kunne reduseres i denne målestokken innebærer det betydelig støtte til utvikling og innføring av ny teknologi, både på gårdsnivå og i industrien.  Det innebærer også at det blir tilgjengelig store mengder bærekraftig biodiesel, dvs. diesel basert på råstoff som ikke kan utnyttes til andre produkter. Vi vil støtte FOU til dette formålet.
Det norske landbruket skal først og fremst forsyne det norske markedet med de produkter det er mulig å produsere i Norge med det ressursgrunnlaget og bruksstrukturen vi har.  Derfor ønsker Venstre at hovedlinjene i landbrukspolitikken ligger fast, og at den fortsatt skal bygge på hovedavtalen for jordbruket, omsetningsloven og importvernet innenfor rammene av gjeldende WTO-avtale.
Vi ønsker å fase ut importen av soya til dyrefor, og erstatte den med norsk proteinproduksjon.  Venstre ønsker også å øke produksjonen av korn og grønnsaker.  For å nå disse målene vil vi intensivere forskningen på dyrkingsmetoder tilpasset norsk klima og jordsmonn.  Vi vil også intensivere planteavlen med sikte på å frembringe sorter som gir høyere avlinger med god plantehelse.
Økologisk landbruk er et viktig bidrag til mangfold og bærekraft i landbruket, og vi vil sikre at det er økonomi i denne produksjonen slik at andelen øker.
Genmodifisering er en kraftfull teknologi som blant annet har potensiale til å bidra til reduksjon i bruken av plantevernmidler.  Dette ønsker vi å utnytte med forsiktighet og under prinsippet om føre var.
Vi støtter aktivt lokal foredling av matvarer, basert på gårdens ressurser og vil sikre at regelverket ikke hindrer slik foredling og omsetning.  Vi vil myke opp reklameforbudet for alkohol når det gjelder gårdsproduksjon av f.eks. sider, øl og brennevin.  Vi støtter mer produksjon i urbant landbruk, i kolonihager og parsellhager.
Venstre er bekymret for matvarekjedenes økende makt, og vil aktivt følge opp lov om god handelsskikk.